open-index/open-wikipedia-markdown huggingface dataset:
Anthony Godett

**Anthony Amadeo Godett** (☆ 1958 na Kòrsou) ta un polítiko di Kòrsou i miembro di Parlamento di Kòrsou pa partido KEM. Previamente e tabata miembro di konseho insular di Kòrsou (1991-2010) i miembro di parlamento di Kòrsou (2010-2012) pa FOL, di kua e tabata e último lider di partido.

## Bida i karera
Anthony Godett ta yu di e lider sindikal Wilson Godett i ruman di èks-promé minister Mirna Louisa-Godett. Su tata a liderá un welga na Kòrsou huntu ku otro lidernan sindikal dia 30 di mei (fecha) 1969 i a wòrdu tirá. E tabata ko-fundadó di e partido polítiko Frente Obrero i Liberashon 30 di Mei (FOL). 

For di aña 1991 Godett tabata miembro di konseho insular di Kòrsou i a wòrdu elegí komo lider di FOL na 1992. El a hiba su partido na viktoria den e elekshonnan di konseho insular 2003, pero no por a bira promé minister pa motibu di akusashonnan di froude i korupshon, loke a kondusí na un kastigu di 15 luna di prizòn na 2005. Na lugá di Godett, Ben Komproe a bira premier. Poko despues el a wòrdu traspasá pa Ministerio di Hustisia i Mirna Louisa-Godett, kende - kontrario na Komproe - no tabata riba e lista di kandidato di FOL, despues a bira promé minister. Sinembargo, segun hopi, Mirna tabata fungi solamente komo vosero pa su ruman hòmber. Na yüni 2004, e puesto di promé minister di Mirna Godett a yega na su fin ora, despues di un kantidat di kambio den e koalishon, su gabinete a kai finalmente pa motibu di abusu di poder di Komproe pa tene Nelson Monte pafó di prizòn.

Den e elekshon pa parlamento di Antias Hulandes di yanüari 2006, Godett a risibí 6.512 voto; su partido FOL a pèrdè tres di e sinku asiento den e parlamento di 22 asiento. Despues di elekshon di konseho insular 2010, Godett a okupá e úniko asiento pa FOL. Ora ku Antia Hulandes a keda disolbé na 2010, e konseho insular aki a bira e parlamento di Kòrsou. Den e elekshonnan na 2012, FOL no a gana niun asiento i Godett a renunsiá komo lider di partido. Den e último siman di e parlamento den su konstelashon di 2010 el a wòrdu remplasá pa Juniel Carolina.

Na 2021 Godett a regresá polítika komo nr. 2 riba lista di e partido resien formá Kòrsou Esun Mihó (KEM), tras di lider Michelangelo Martines. Den elekshon e mesun aña e partido ta logra un asiento ku a wòrdu okupá pa Martines; Godett a asumi a funshon di kolaboradó di frakshon pa KEM. 
Na november 2024 partido KEM ta anunsiá ku Anthony Godett ta bolbe Parlamento di Kòrsou despues di un ousensia di 12 aña. Dia 21 di novèmber 2024 el a remplasá Martines, kende ta bou detenshon preventivo a kousa di kargonan relashoná ku trafiko di droga i labamento di plaka.
Movimiento Arubano Soberano

**Movimiento Arubano Soberano** (MAS), ta un partido politico Arubano, funda dia 17 di september 2015 pa Holmo Henriquez, empresario. Henriquez a bira e prome lider di partido. E partido ta na fabor di duna, pa medio di participacion, mas poder na e ciudadano irespecto kende ta goberna e pais. 

## Participacion electoral
MAS a debutá den eleccion 2017 pa parlamento di Aruba. Na e eleccion preliminar e partido a logra surpasa e drempel rekeri di 551 declaracion di apoyo; sinembargo, e cantidad aki a ser reduci te 287 voto na urna electoral. Cu e resultado aki, e partido a keda pafo di parlamento y Henriquez a duna di conoce di kier bandona politica. 

Dia 21 di april 2021 Marisol Lopez-Tromp, ex-minister di POR, a tuma e liderazgo di e partido. Cu un lista di candidato cortico, MAS a logra obtene 4681 voto y dos asiento den eleccion di 25 di juni 2021. Desde 8 di juli 2021 e fraccion di MAS, como partido di oposicion den parlamento, ta consisti di Marisol Lopez-Tromp y Aquanette Gunn.
Organisacion Liberal Arubano

**Organisacion Liberal Arubano** (OLA), ta un partido politico Arubano, cu tabata activo entre 1991 y 2009. E partido tabata un partido liberal centralista y a surgi despues di a separa for di Movimiento Electoral di Pueblo (MEP). 

OLA a ser fundá na fin di aña 1991 dor di Glenbert Croes, yiu homber mayo di Betico Croes, fundado y lider di MEP. Mas prome den aña Croes a bira lomba pa MEP, despues cu MEP a nenga di acept'e como miembro di partido. Remie Zaandam, Marco Bislip y John van der Kuyp, miembronan di MEP, a uni cu OLA. Ademas di fundado Croes tabata tambe e prome presidente y lider di partido di OLA.

## Participacion electoral
E partido a debuta den eleccion di 1993, logrando un asiento den parlamento di Aruba ku 3.056 voto. Croes a bira parlamentario. Apesar ku e partido a declará su mes dispuesto pa colaborá cu tur partido, e partido a keda den oposicion huntu cu AVP. 

Na e eleccion adelanta di 29 di juli 1994, e partido a obtene dos asiento y a bira partner di coalicion den gabinete Henny Eman II, e prome gabinete den cual OLA a participa. Na september 1997, OLA a kibra e colaboracion ora AVP a critica Glenbert Croes pa motibo di su politica di "friends & family". Pa e motibo aki e eleccion di 1998 a keda hala pa 1997. E partido a logra di mantene tur dos asiento, apesar di un perdida di 10% di voto. Despues cu un formacion di gobierno entre partidonan AVP y MEP a fracasa, OLA a bay atrobe huntu ku AVP den gabinete Henny Eman III, cu ta cay prematuramente na 2001. Den tur dos gabinete e partido a haya representacion di dos minister, Glenbert Croes y Lily Beke-Martinez. Ora durante e formacion di e di dos gabinete a bin resulta cu Croes no tabata ministeriabel, su puesto di minister a keda ocupa temporalmente entre 1998 y 2000 pa su ruman, Junior Croes y pa miembro di OLA Willem Vrolijk. Pa motibo di mas perdida di voto e partido a logra solamente un asiento na e eleccion di 28 di september 2001 y tambe a perde e asiento aki na 2005. OLA y MSI a participa cu un lista combina den eleccion pa parlamento di Aruba di 2009. E lider nobo di e partido, Edwin Duijneveld, a encabesa e lista. E combinacion a logra solamente 125 voto, despues di cua OLA a disparce for di politica activo.

### Resultadonan
Pueblo Orguyoso y Respeta

**Pueblo Orguyoso y Respeta** (POR) ta un partido politico Arubano, cu tabata activo entre 2016 y 2021. E partido a forma parti di e coalicion MEP-POR-RED y a sostene gabinete Wever-Croes I for di 17 di november 2017 te 30 di maart 2021.

## Historia
POR a ser funda dia 11 di december 2016 pa Otmar Oduber y Jacqueline van Putten. Oduber a bandona partido AVP despues cu dia 3 di november 2016 el a retira abruptamente di su funshon como minister pa motibo di problema cu otro ministernan di gabinete Mike Eman II. POR ta para pa un ideologia di transparencia y progreso y ta pone respet pa derechonan humano na prome luga.

Cu bista pa e proximo eleccion na september 2017, Partido Democracia Real ta uni cu POR na fin di 2016, formando un plataforma nobo y ta sigui bou di un nomber: POR "E Forsa Nobo". POR ta logra 5531 voto electoral, loke ta resulta den un asiento y un restzetel den parlamento di Aruba. E ta bira partido di coalicion di gabinete Wever-Croes I, den cual Otmar Oduber y Andin Bikker ta ocupa e puesto di minister. Na fin di 2019, Otmar Oduber ta retira for di su puesto como minister despues di varios acusacion di corupcion y ta renuncia cinco luna despues como presidente di partido.

Su sucesor como minister tabata Marisol Lopez-Tromp, ken na su turno a ser sigui pa Dellanire Maduro como presidente di fraccion di POR den parlamento. Lopez-Tromp a keda expulsa for di e partido despues cu na juni 2020 el a nenga di cumpli cu e peticion di su partido pa retira. Despues di su renuncia dia 20 di october 2020, POR a dicidi di no yena e puesto di minister cu a keda vacante. Na cuminsamento di 2021 Alan Howell, parlamentario di POR, lo bira lider di partido como sucesor di Andin Bikker. Ora e investigacion penal di malversacion financiero na POR a bira conoci, gabinete Wever-Croes I a cay pa motibo di falta di confiansa den POR como partner di coalicion.  

Despues di caida di e gabinete, Bikker y Maduro a distancia nan mes for di e partido. Maduro a keda cu un di e dos asientonan di POR como parlamentario independiente. Despues cu e demas candidato di partido tambe a distancia for di e partido, POR a presenta un cantidad di candidato nobo for di e region di San Nicolas riba nan lista di candidato pa eleccion 2021. Cu solamente 661 voto POR ta sufri un caida den voto y ta perde su representacion den parlamento. 

E partido no a participa den eleccion di 6 di december 2024.
Conscientisacion pa Liberacion di Aruba

**Conscientisacion pa Liberacion di Aruba** (CLA) tabata un partido politico Arubano, cu a wordo funda na 2001. Fundado y lider di partido tabata e medico specialista Mariano Duvert Blume. Dia 28 di september 2001 e partido a participa na eleccion pa parlamento di Aruba; esaki tabata e prome y unico biaha. CLA a obtene 665 voto, igual na 1.13% di e total na voto, loke tabata insuficiente pa logra haya un asiento.

## Wak tambe
* Eleccion na Aruba
Fundashon pa Planifikashon di Idioma

**Fundashon pa Planifikashon di Idioma** (FPI) òf **Stichting voor Taalplanning** ta e instituto lingwístiko di Kòrsou ku a lanta na aprel di 1998, i ku tambe a asumí e tareanan di e eks-Sede di Papiamentu, ku tabata aktivo entre 1983 i 1998. Riba enkargo di e gobièrnu di Antias Hulandes i desde 2010 e gobièrnu di Kòrsou, e instituto a wòrdu duná forma dor di e empleadonan, bou guia di dr. Ronald Severing, e promé direktor di 1998 te 2014. E fundashon di gobièrnu ta establesé na Willemstad ku ofisina den Bon Bini Business Center na Schottegatweg Oost 10, Kaya Manuel Ribeiro.

FPI ta aktivo den diferente forma den desaroya, prepara, regula i sostené e polítika lingwístiko di Kòrsou, tantu relashoná ku papiamentu, hulandes, ingles i spaño, maske e atenshon ta dirigí riba e promé idioma. Ademas di ta produsí dokumentonan di maneho i estudionan, e organisashon ta duna hopi atenshon na publikashon di rekursonan nobo di enseñansa na papiamentu. Esaki ta pa normalisashon i implementashon amplio di papiamentu den enseñansa. Un resumen di e material disponibel a keda publiká den e katalòk di hubileo (2009 i 2014).

Den su aktividatnan di promoshon i planifikashon di idioma, FPI ta distinguí tres área di atenshon: planifikashon di status (polítika di idioma i investigashon di idioma), planifikashon di kurpa (preservashon i modernisá di idioma) i planifikashon di distribushon (idioma, edukashon i medionan).

Fin di 2023 FPI i Fundashon Material pa Skol (FMS) a uni pa forma Instituto Nashonal di Idioma Curaçao (INIC).

## Buki di oro
Na aña 2008 un lei a stipulá e ortografia ofisial di papiamentu, e momentu ei idioma ofisial di Antias Hulandes. FPI a risibí e enkargo di Minister di Enseñansa, Omayra Leeflang, pa e edishon formal di e ortografia, ku a resulta den e buki *Ortografia i Lista di palabra: Papiamentu* of mihó konosí komo "buki di oro". E buki aki a ser ampliamente distribuí i re-imprimí hopi biaha. E tin un influensia poderoso riba e standarisashon i uniformashon di e ortografia di papiamentu na e islanan Boneiru i Kòrsou.
Sexualidad

**Sexualidad** humano ta referi na e maneranan cu individuonan ta experencia y expresa nan mes sexualmente. E ta encera un rango amplio di sintimento y comportashonnan biologiko, psicologico, fisico, erotico, emocional, social y spiritual. Debi na su alcanse amplio y variabilidad historico, sexualidad humano ta falta un definicion precies.

## Termino
E palabra *[[Relacion sexual|sex]]* generalmente ta referi na actonan sexual, mientras cu *sexualidad* ta encera un contexto mas amplio, inkluyendo sintimento di antoho.

## Definicion
E dimencionnan biologico y fisico di sexualidad ta enfoca principalmente riba funcion reproductivo y e ciclo di respons sexual humano. Orientacion sexual, un aspecto clave di sexualidad, ta describi e patronchi di atraccion sexual di un individuo pa e sexo opuesto, e mesun sexo, of tur dos. Sexualidad ta inclui tambe sintimento y comportacion relaciona cu deseo fisico y excitacion sexual, cual ta integral pa e expresion sexual.

E facetanan emocional y fisico di sexualidad ta inclui lasonan entre hende expresa pa medio di amor, confiansa y cuido, tantu emocional como fisicamente. Socialmente, sexualidad ta wordo influencia pa norma, ley y tabu di sociedad. Tabu hopi biaha ta conta pa preferencia y orientashonnan cu ta desvia for di e practica mayoritario di heterosexualidad. 

Seksualidad ta esencial pa reproduccion, reinforsa relacion, y experencia plaser, manera durante actividadnan intimo. Na un nivel spiritual, e ta relaciona cu conexionnan mas profundo cu otro individuo. Adicionalmetne, sexualidad ta intercambia cu dimencionnan cultural, politico, huridico, filosofico, moral, etico, y religioso di bida.

Interes sexual tipicamente ta intensifica durante puberteit. Aunke ningun teoria tocante e origen di orientacion sexual a logra un akuerdo universal, evidencia ta faborece, fuertemente, influencianan biologico y no-social riba esnan sosial, particularmente den hende homber. Teorianan social, cu ta wordo sosteni, hopi biaha ta falta evidencia robusto y ta wordo contradeci pa varios factor. Investigacion trans-cultural tambe ta sostene e posicion aki, ya cu sociedadnan cu ta mas habri pa homosexualidad no ta exhibi cifranan significantemente mas halto cu sociedadnan mas cera pa e tema. 

Teorianan evolucionario ta duna bista riba relacion sexual humano, strategianan reproductivo y comportacion sexual. Perspectivanan socio-cultural ta analisa tendencianan historico, creencianan religioso y actitudnan social, cu algun cultura ta wordo caracterisa como sexualmente oprimi. E estudio di sexualidad humano tambe ta inclui topiconan manera identidad personal denter di gruponan social, infeccionnan transmiti sexualmente, y metodonan pa controla nacemento.
Eclipse solar

Un **eclipse solar** ta e fenomeno astronomico cu ta tuma luga ora cu Luna ta sconde Solo, mira for di Tera. Esaki ta sucede ora cu Solo, Luna y Tera ta alinea. E alineacion aki ta coincidi cu luna nobo y ta indica cu e luna ta hopi cerca di e curva ecliptico. E eclipsenan por ta total, si e lus di solo ta completamente tapa pa e luna, o rondo y parcial, si solamente un parti di solo ta tapa.

Tur aña tin mas o menos dos eclipse di solo. Tin biaha tin hasta cinco eclipse di solo pa aña. Sinembargo, solamente dos di nan por ta eclipse solar total, y hopi biaha un aña lo pasa sin eclipse total.


Film eclipse soleil 1999.jpg|Fasenan di e eclipse solar di 11 di augustus 1999


Si wak directamente, incluso cu camara o telescop, e superficie briyante di e solo durante un eclipse, esaki riba su mes por haci daño masha grandi na e retina di wowo pa motibo di e radiacion cu ta bini for di e solo. E por hasta haci hende ciego. E retina no ta sinti dolor, p'esei e daño no por ser sinti pa oranan largo.

## Wak tambe
* Eclipse lunar
Eclipse lunar

Un **eclipse lunar** ta e fenomeno astronomico cu ta tuma luga ora cu e tera ta posiciona entre solo y luna, generando un cono di sombra ku ta cay riba e luna, haciendo esaki bira scur. Pa un eclipse por tuma luga e tres curpanan celestial, tera, luna y solo, mester ta exactamente alinea o masha serka di esaki, di tal manera cu tera ta blokia e rayonan di solo pa yega na e luna, p'esey eclipsenan lunar por tuma luga solamente den e fase di luna yen.

Eclipsenan lunar ta wordo clasifica como parcial, ora solamente un parti di e luna ta scur, o total ora cu henter e superficie lunar a drenta den e cono di sombra terestre. E duracion y e tipo di eclipse ta depende di e localisacion di e luna relaciona cu su nodonan orbital.

Durante un eclipse lunar, e luna ta parce di ta cora-bruin. Por pensa cu e luna ta completamente scur pa motibo di e sombra di tera, pero no ta asina. E color cora-bruin ta pasobra un parti di e rayonan di solo ta pasa dor di e atmosfera di tera, lombrando riba e luna. 

E eclipse lunar ta tuma luga mas o menos dos biaha pa aña; e ta diferencia cu e eclipse solar total, cu tin biaha ta tuma luga mas cu un aña foi otro. Tambe contrario na un eclipse solar, cu por wordo mira den un area chikitu, e eclipse lunar ta ser mira for di cualkier luga riba tera caminda por mira luna. E eclipse lunar por dura algun ora, mientras e eclipse solar total ta dura solamente algun minuut.

E ta safe pa wak e eclipse lunar wowo sunu y tambe cu telescop, sinembargo nunca mester wak un eclipse solar sin proteccion di wowo, ya cu e rayonan ta daña retina di wowo.
Union y Prosperidad pa Pueblo

**Union y Prosperidad pa Pueblo** (UPP), antes Union Patriotico Progresista, ta un partido politico Arubano. E partido a ser fundá dia 10 di april 2013 pa Candelario (Booshi) Wever y Raymond Hernandez.

UPP ta un partido social-democratico cu tendencia progresivo, cu ta lucha pa regula bon gobernacion. E partido a lanta despues cu Booshi Wever, e lider di e frakshon di MEP, a kibra cu e partido na 2011. 

E partido a participa na e eleccionnan pa parlamento na añanan 2013, 2017 y 2021. Wever tabata lider politico di UPP for di su fundacion te 2021, y a lidera su lista di candidato na 2013 y 2017, ora cu e partido a forma un aliansa cu PPA. Na eleccion 2021 e lista a wordo encabesa pa e lider di partido nobo, Seraida Pemberton-Leonard. Tur tres eleccion no a resulta den niun asiento. E maximo cantidad di voto cu partido UPP a ricibi tabata 805 (2013) y e minimo tabata 656 (2017, lista combina). E partido a sigui hiba oposicion como partido pafo di parlamento.

Fin di september 2024, despues di caida di Gabinete Wever-Croes II y convocacion di eleccion adelanta, Giovanni Trim a tuma e partido over y ta cambia su nomber pa Union y Prosperidad pa Pueblo. Apesar di a presenta un lista di 4 candidato UPP no a logra sigura sosten di 586 firmante y a keda afo di e contienda electoral 2024. 

## Wak tambe
*Eleccion na Aruba
Cristiannan Uni Reforsando Potencial di Aruba

**Cristiannan Uni Reforsando Potencial di Aruba** (CURPA) ta un partido politico Arubano, cu un signatura social-cristian.

E partido a ser funda dia 20 di mei 2009 pa Max Robert y Elaine Geerlings. Robert tabata e prome lider politico y presidente di partido. E partido ta basá riba norma y balornan cristian y a expresa su mes abiertamente contra matrimonio di mesun sexo y  introduccion di 'pareha registra' (*geregistreerd partnerschap*), cu na mart 2021 a wordo aproba pa un mayoria di 17 voto den parlamento Arubano como amienda di e codigo civil di Aruba. 

Cu un lista di candidato cortico, e partido a participa na e eleccionnan pa parlamento na añanan 2009, 2017, 2021 y 2024, den cual el a logra 423 voto. Na 2013 e partido a scoge pa no forma parti di e contienda electoral. Tur cuater eleccion no a resulta den niun asiento ni  nunca a logra pa saca mas voto cu e cantidad di firmanan di sosten cu mester pa por participa. E ultimo aki ta indica cu partidonan grandi tabata firma pa su participacion djis pa yuda nan mes acumula mas restzetel na final di eleccion. E maximo cantidad di voto cu partido CURPA a ricibi tabata 468 (2017) y e minimo tabata 139 (2009). E partido a sigui hiba oposicion como partido pafo di parlamento.

Despues di ricibi e resultado di eleccion 2024 Eric Ras, agente polisial y lider di partido, a anuncia su retiro di CURPA y di politica.

## Lider di partido
* Max Robert (2009-2017)
* Cristina Lampe (2017-2021)
* Eric Ras (2021-2024)

## Wak tambe
*Eleccion na Aruba
Gracita Arrindell

**Gracita Regina Arrindell** (☆ 4 di maart 1956 na Kòrsou) ta un politico y autor di Sint Maarten. Desde 26 di november 2024 e ta Minister Plenipotenciario di Sint Maarten na Den Haag den gabinete Mercelina II. Previamente el a fungi como minister plenipotenciario interino. E tabata presidente di Parlamento di Sint Maarten na dos ocacion: di 2010 pa 2012 como e promé presidente di parlamento di Sint Maarten como pais autonomo den Reino Hulandes y pa di dos bes di 2013 pa 2014.

## Biografia
Gracita Arrindell a nace na Kòrsou na 1956 y a bay Peter Stuyvesant College na Corsou.. El a studia ciencia politico na Universidat Radboud y a gradua cu un master na 1987. Na 1988 el a bira secretario insular adhunto. Seguidamente na comienso di añanan nobenta el a bay biba bek na Sint Maarten y a drenta servicio di teritorio insular di Sint Maarten, birando despues hefe di asuntunan estatal. Na 1993 el a wordo nombra como miembro di e grupo di trabou pa restructuracion estatal den cuadro di e preparacion pa e autonomia interno kompleto di e isla. Na 1994 e tabata presidente di e Comision di referendum constitucional cu e mesun aña a organisá un referendum tocante e status di e pais. Den e referendum un mayoria di e poblacion a scoge pa keda den Antias Hulandes.

### Politica
Na 1999, Arrindell tabata candidato den e eleccionnan pa Conseho Insular di Sint Maarten komo miembro di Partido Demokrátiko (DP), pero no a keda eligí. Na 2003, despues di a bandona DP, e tabata e fundador i lider di partido di Aliansa Progresista di Pueblo (PPA). Entre 2003 y 2007 e tabata miembro di conseho insular na nomber di PPA. 

Na 2010, PPA a drenta den un aliansa ku United People's Party (UP) pa e eleccionnan. E ta keda elegi komo miembro di e parlamento nobo. Dia 10 di october 2010, Arrindell a keda eligi como e prome presidente di Parlamento di Sint Maarten, funcion cu el a ocupa te 14 di juli 2012. E tabata presidente atrobe entre 24 di juni 2013 y 9 di october 2014. Durante su presidensia, e tabata tambe presidente di PPA.  El a lucha kontra nepotismo, cu tabata comun den nombramentonan politico riba e isla. Den e eleccionnan di 2014, e tabatin posicion nr.2 riba e lista di UP i a ricibi 139 voto, faltando 66 voto pa wordo re-eligi den parlamento. E tabata lider di partido di PPA den e eleccionnan na 2016, 2018 y 2020. E partido no a gana un asiento den e  eleccionnan aki. Na 2024 el a uni na e partido nobo Unified Resilient St. Maarten Movement y tabata nr. 6 riba lista durante ambos eleccion. El a fungi como minister plenipotenciario interino na Den Haag den e prome gabinete Mercelina di 3 di mei te 26 di november 2024.. 

### Autor
Arrindell ta activo tambe como escritor, y entre otro a skirbi *Looking Back to Move Forward* cu ta un coleccion di discurso di ex-prome ministernan di Antias, y huntu ku M. Wolters *A study of new organization structures in large municipalities*. E ta presidente di e Peridot Foundation contra violencia domestico na e islanan Sint Maarten, Sint Eustatius y Saba. E tabata presidente di e hunta di comisario di Princess Juliana International Airport.
Arrindell

**Arrindell** por referi na:

## Hende

*Akeem Arrindell, polítiko di Sint Maarten
*Gracita Arrindell, polítiko di Sint Maarten
*Irania Arrindell, polítiko di Sint Maarten
*Melissa Arrindell-Doncker, polítiko di Sint Maarten
*Rhoda Arrindell, lingwista, aktivista i polítiko di Sint Maarten
*Simon Arrindell (1932-1999), pelotero di Kòrsou
Cadushi di colebra

**Cadushi di colebra** o **Kadushi di kolebra** (*Acanthocereus tetragonus*) ta un especie di cadushi di e genero Acanthocereus cu ta pertenece na e famia di Cactaceae. El a wordo describi pa prome biaha na 1753 pa Carl Linnaeus den *Species Plantarum*. Na 1938 Pieter Wagenaar Hummelinck a pone e especie den e genero Acanthocereus.
Beth Haim Blenheim

**Beth Haim Blenheim** (na hebreo: 'Kas di Bida Blenheim') ta un sementerio portugues-israelita (sefardí) na Kòrsou, situá na banda nort-west di Schottegat, den e asina yamá "Kwartier Hudiu". El a wòrdu inougurá ront 1656 i tin aproksimadamente 5,000 graf, di kua mas òf ménos mitar tin oun visibel nan inskripshon, monumentonan òf otro arte funerario. E santana di Blenheim ta e sementerio hudiu mas bieu di Kòrsou i den kontinente merikano, i esun mas bieu den kontinente merikano ku a keda kontinuamente den uso pa entiero pa mas ku tresshen aña te aña 1960.


Collectie Nationaal Museum van Wereldculturen TM-20029794 Grafsteen met relief op de oude Joodse begraafplaats Beth Haim Curacao Boy Lawson (Fotograaf).jpg
Collectie Nationaal Museum van Wereldculturen TM-20029795 Relief op een grafsteen op de oude Joodse begraafplaats Beth Haim Curacao Boy Lawson (Fotograaf).jpg
Collectie Nationaal Museum van Wereldculturen TM-20029805 Reliefs op graven op de oude Joodse begraafplaats Beth Haim Curacao Boy Lawson (Fotograaf).jpg


## Mira tambe
* Museo Hudiu Kultural-Históriko di Kòrsou

## Link eksterno
* Wèpsait ofisial

## Literatura
* I.S. Emmanuel, *Precious Stones of the Jews of Curaçao*, Curaçaon Jewry 1656-1957 (1957);
* M. D. Ozinga, *De monumenten van Curaçao in woord en beeld* (1959);
* Stichting Monumentenzorg Curaçao, *Verslagen*.
Mallorca

**Mallorca** ta un isla spaño den laman Mediteráneo, ku ta forma parti di e archipiélago islanan Balear. E kapital, i tambe esun di e komunidat outónomo di e Islanan Balear, ta Palma di Mallorca, siguí den importansia pa e munisipionan di Calviá, Inca i Manacor. E isla di Cabrera i tur su islotenan ta pertenesé atministrativamente na e kapital.

Mallorca tin 3640,11 km², loke ta hasié e isla mas grandi di Spaña i e di shete mas grandi den Mediteráneo. Su 912 544 habitante (2021) ta hasié e isla mas poblá di e archipiélago i e di dos mas poblá di Spaña despues di Tenerife. Ademas, e ta e di kuater isla mas poblá di laman Mediteráneo.


File:Flag of Mallorca.svg|Bandera di Mallorca.
File:Official Emblem of the Mallorca Island Council.svg|Emblema ofisial di e Konseho di Mallorca.
Hapones (idioma)

**Hapones** (日本語, Nihongo) ta e idioma ofisial di Hapon. E ta ser papiá pa mas o ménos 125 mion hende (2010), prinsipalmente na Hapon mes, pero tambe den komunidatnan grandi di emigrantenan na Brasil, Merka i Peru.

## Status
Hapones ta e único idioma ofisial di Hapon, y ta un parti fundamental di identidat kultural hapones. Gobièrnu i skolnan na Hapon ta hasi esfuerzo pa mantene i promové su uso, mientras ku na nivel internashonal Hapones ta gana importansia den diplomasia, ekonomia i kultura popular (animashon, manga, músika).

## Karakterístikanan
Hapones ta distingui pa su sistema di eskritura úniko, ku ta kombina tres tipo di karakter: kanji (karakternan chines), hiragana i katakana. Ademas, hopi palabra den henter e idioma a keda influensiá pa kontakto ku idioma chines i, mas resientemente, ku idioma ingles.
Rumano

**Rumano** (na rumano: *limba română*) ta e idioma ofisial i lenga prinsipal na Rumania i Moldavia. Rumano ta forma parti di e supdivishon di idiomanan ost-romániko, un grupo lingwístiko ku a evolushona for di varios dialekto di Latin Vulgar ku a separá for di e idiomanan west-romániko den e periodo di siglo 5 te ku siglo 8. Pa distinguí e idioma for di e idiomanan ost-romániko, den lingwístika komparativo e ta wòrdu yamá dako-romániko kontrali na su pariente mas serka, arumániko, megleno-romániko, i istro-romániko. E ta ser papiá tambe komo un lenga minoritario dor di komunidatnan stabil den e paisnan rondó di Rumania (Bulgaria, Hungria, Serbia i Ukrania), i dor di e gran diaspora rumano. Den total, 25 mion hende ta papia e idioma aki komo promé idioma.
Alice van Romondt

**Alice Constance van Romondt** (☆ 2 di december 1949 na Aruba) ta un bibliotecario, escritor y promotor di cultura Arubano.

## Biografia
Alice van Romondt a nace como prome yiu di Alice de Veer y Pete van Romondt, kende tabata manager di Hotel Nassau den centro di Playa. El a lanta den Oranjestad cu su ruman homber y ruman muhe. E tabata alumno di Mon Plaisir College y MIL na Corsou.  El a studia M.O. Hulandes A na Universidad di Amsterdam y a gradua den estudio di biblioteca y documentacion na Frederick Muller Academie na 1972. E mesun aña Van Romondt ta cuminsa su carera na biblioteca di Corsou como hefe di servicio externo, encarga cu e biblioteca escolar. Na 1978 e ta muda pa Aruba, unda e ta drenta servicio di Biblioteca Nacional Aruba (BNA), di cual e tabata director desde 1 di october 1979.

Van Romondt a dedica su mes na preserva e patrimonio cultural di Aruba pa futuro generacionnan. E tabata encarga cu e construccion di diferente biblioteca y e desaroyo di cuido di monumentonan riba e islanan como un manera pa conserva y uni diferente forma di arte. Cu e meta pa stimula autornan Arubano e tabata co-fundado, hunto cu Miep Diekmann y Liesbeth van Houten di Editorial Leopold, di e editorial Arubano Charuba na comienso di añanan 1980. El a fungi tambe como su presidente.

Di 1994 te 2001 Van Romondt tabata secretario di conseho di minister di Aruba bou di gabinete Henny Eman II y III. Tambe el a fungi como consehero di minister Michelle Hooyboer-Winklaar, kende tabatin e cartera di cultura den gabinete Mike Eman I y enseñansa den gabinete Mike Eman II. Na nomber di minister Hooyboer-Winklaar el a firma pa e lantamento oficial di Fundacion Museo Arubano na 2013.

Van Romondt tabata representante di e seccion Arubano y vice-presidente di Prins Bernhard Cultuurfonds Caribisch Gebied (PBCCG) y a inicia y realisa proyectonan di interes y a hunga un ròl di conexion den esaki. For di 12 di november 2021 e ta miembro honorario di CCG, antes PBCCG. Dia 30 di mei 2018 el a ricibi e Zilveren Anjer di 'Het Cultuurfonds' (antes Prins Bernhard Cultuurfonds di Hulanda) pa su contribucion special na promocion di cultura, literatura y arte na e isla di Aruba. E tabata e di tres Arubano y e prome dama pa wordo distingui despues di  Jan H. Beaujon, presidente di Cas di Cultura (1958) y Padu Lampe, tata di cultura (1986).

Rebecca Roos a traha e documentario *I can't be moe* (2024) tocante su persona y den esaki e ta duna un imágen di e industria creativo di Aruba y e resto di Caribe Hulandes.

Alice van Romondt ta casa y ta mama di un yiu muhe.

## Bibliografia
El a publiká algun buki tokante e relashon entre Hulanda, Surnam y Antias Hulandes (incluyendo Aruba).

* *Met Vlag en Rimpel* (2003)
* *Gedenkboek 50 Jaar Statuut* (2004)
* *Liber amicorum pa mr. Olindo Koolman : gouverneur van Aruba, 1992-2004* (2005)
Premio Nacional di Teatro

**Premio Nacional di Teatro** (PNT) ta un premio institui pa Departamento di Cultura di Aruba (DCA) na aña 2004. Anualmente otorgamento di e premio ta tuma luga na ocacion di e celebracion di Dia Mundial di Teatro, riba o rond di 27 di maart. 

E premio nacional ta wordo otorga na persona, grupo of fundacion cu a contribui na desaroyo di arte di tarima na Aruba. E premio cu ta duna e ganadonan ta un obra crea pa e artista Frank Croes. Cada lustro ta entrega alaves e “reconocemento special di Bida Largo” na un persona, cu a dedica henter su bida na servicio di teatro, pa su trabou, sacrificio y aporte den e campo teatral. E prome premio a wordo otorga na 2005 y e prome reconocimiento di Bida Largo na 2009, cual titulo a bay pa prome bes na e tecniconan di Cas di Cultura Aruba, señor Richard Hopmans y Rolando Bryson.

## Premio Nacional
* 2005 - Mascaruba, grupo teatral
* 2006 - Jubi Naar (1943-2024), autor, critico, actor, periodista y director di teatro 
* 2007 - Amy Lasten, maestro, directora y actriz
* 2008 - Carmen Herrera, autor, director di teatro, actriz y compositor hunto cu grupo teatral Kibrahacha 
* 2009 - Oslin (Chin) Boekhoudt (19??-2015), autor, actor y director di teatro
* 2010 - Leo Tromp (1943-2021), presidente Internacional di Teatro Amateur, IATA y FUNDARTE.
* 2011 - Vale Croes (1951-2015), comediante 
* 2012 - Mirto Laclé, gestor cultural  
* 2013 - Diana Antonette, actriz y directora di Teatro di Danza Arubano.
* 2014 - no a otorga premio
* 2015 - no a otorga premio 
* 2016 - no a otorga premio  
* 2017 - no a otorga premio 
* 2018 - no a otorga premio
* 2019 - premio como 'Reconocemento Special di Bida Largo' pa Farita Luidens 
* 2020 - premio como 'Reconocemento Special di Bida Largo' Cas di Cultura
* 2021 - Lenie Jeandor, actriz, escritor y director di teatro
* 2022 - Persey Jeandor, actor, cantante, comediante y director di teatro 
* 2023 - Norman de Palm, productor di teatro
* 2024 - Instituto Pedagogiko Arubano (CKV Teatro)
* 2025 - Addonsito Croes

## “Reconocemento Special di Bida Largo”
* 2009 - Richard Hopmans y Rolando Bryson, tecniconan di Cas di Cultura Aruba; pa dedica henter nan bida na servicio di teatro, pa su trabou, sacrificio y aporte den e campo teatral. 
* 2019 - Farita Luidens, actriz, comediante, productor, escritor di teatro; pa 50 aña den farandula cu su mega produccion “Ken ta Basha Abou”.
* 2020 - Cas di Cultura; pa mas di 60 aña na servicio teatral y cooperacion pa lanta arte di tarima.
Húngaro

**Húngaro** (*magyar nyelv*) ta e idioma ofisial di Hungria i ta ademas e idioma di minorianan húngaro establesé den paisnan bisiña di Hungria. E idioma tin alrededor di 14,5 mion papiadó, di kual 9,9 mion na Hungria. Esaki ta hasi ku e ta e idioma mas grandi den Oropa ku no ta pertenesé na e idiomanan indo-oropeo, despues di e idioma turko. Húngaro ta un di e 24 idioma ofisial di Union Oropeo.
Sticusa

**Sticusa**, ofisialmente **Stichting Culturele Samenwerking** (desde 1976), tabata un fundashon hulandes ku for di 1948 te ku 1991 a haña e tarea di promové kooperashon kultural entre Hulanda i su teritorionan ultramar: Indonesia, Sürnam i Antias Hulandes. Sticusa ta un akrónimo ku den e periodo ei a tabatin diferente nifikashon. Desde aña 1955 e tereno di trabou a keda redusí na e kooperashon di Hulanda ku Sürnam i Antia Hulandes i despues di e independensia di Sürnam na 1975, solamente ku Antia Hulandes.

Sticusa tabata aktivo riba tereno di arte di tarima, teatro, arte visual, media, literatura i siensia. El a stimula e lantamentu di sentronan kultural riba e islanan antiano i a otorgá beka di estudio i premionan di distinshon riba diferente tereno kultural.

## Fundashon
Dia 26 di febrüari 1948 a fundá e *Stichting voor Culturele Samenwerking tussen Nederland, Indonesië, Suriname en de Nederlandse Antillen* na Amsterdam. E ceremonia a tuma lugá den presensia di e promé minister, Louis Beel, i e minister di Teritorionan Ultramar, Jan Anne Jonkman. Esaki a pone enfasis riba e enbolbimentu finansiero di gobièrnu hulandes. Meta di e fundashon tabata pa logra un desaroyo harmonioso den sentido demokrátiko di kooperashon mutuo riba tereno kultural entre Indonesia, Sürnam, Antia Hulandes y Hulanda, basá riba resiprosidat, hasiendo uso di henter e kapasidat kultural di Hulanda.
Valletta

**Valletta** ta kapital di e Repúblika di Malta i sede di e gobièrnu i parlamento di Malta. E ta e kapital mas chikitu di Union Oropeo segun kantidat di habitante. Valletta ta situá riba un peninsula, rondoná pa dos haf natural grandi. E ta un siudat pre-planifiká, ku por ser remarká a base di e patronchi den kua e kayanan ta trahá. Den e siudat tin hopi edifisio di e tempu ku Ordo di Malta tabata goberná e pais i e ta ser rondoná pa fortifikashonnan imponente. For di aña 1980 e siudat ta riba UNESCO su lista di Patrimonio Mundial.


File:Malta 230915 Valletta 03.jpg|Basílika di Valletta.
File:Republicstreet.jpg|Kaya di Repúblika.
Rich Kalashh

**Rich Kalashh**, nòmber artístiko di **Errich Sigmar Cristo Margaretha** (☆ 1993 na Kòrsou), ta un rapper di origen kurasoleño-dominikano. E ta traha su músika mayoria bes na papiamentu i tin biaha tambe na hulandes.

## Biografia
Komo mucha Margaretha a biba un tempu na Hulanda. El a siña papia hulandes, a bai skol, a purba bira futbolista i a probechá di oportunidatnan na Hulanda. Despues el a muda bèk pa Kòrsou huntu ku su famia. Na Kòrsou e tabata bai skol i tambe tabata hunga futbòl, pero niun di e dos no tabata traha p'e. El a kai den kriminalidat i a pasa, segun su mes palabra, kasi henter su hubentut  den prizòn. Dia 28 di desèmber 2011, na edat di 17 aña, el a skapa for di prizòn unda e tabata sinta su sentensia pa kiebronan violento. Su nòmber di artista ta derivá for di su promé nòmber y ku, segun e mes ta bisa, e gusta Kalashnikof. Desde 2013 e ta aktivo komo kantante di rap i hip hop. 

Margaretha ta tata di dos yu muhé.

## Diskografia
### Single
* Ken Te Gangster (ku Jaido, 2013)
* Kan Niet Helpen (2013)
* Bibe Loleii (ku Bloody Jr, 2013)
* Ketu Actief (2015)
* Tur Kaminda (2016)

### Album: Sero Misericordia (3 di febrüari 2021)
# Lolaki (Intro)
# Déjà Vu
# Show Off (ku Shermaine3)
# Sintimentu
# Konbin (ku Yeyo Sossa)
# Sero Misericordia (ku Quincy)
# Hodidu {ku Dongo & HDS)
# Spiritu (ku Quincy & Shermaine3)
# Fiesta ku Defuntu (ku Jaido)
# Sxm (ku Jaido)
# Ruta Suku (ku Ango & Shermaine3)
# Papia Ku Dios
# Sirkunstansha (ku Boechi)

### Album: Residivista i Artista (19 di sèptèmber 2021)
# Issue
# Deskonfia
# Enemistad
# Drugs (ku Quincy)
# Kontrolami
# Bende Alma (ku Shermaine3)
# Respira
# Realisa
# Let Down
# Other Light
# Bleeding (ku Jaido)
# Mas Pa Bai
Lituano

**Lituano** (*lietuvių kalba*) ta e idioma ofisial di Lituania i un di e idiomanan mas arkaiko di e idiomanan indo-oropeo. E idioma tin mas o ménos 3,5 mion papiadó nativo.

Lituano i letoniano ta e úniko lenganan báltiko ku a keda. E dos idiomanan tin hopi kos na komun. E idioma lituano, sinembargo, a adoptá ménos palabra i frase for di e idioma aleman i otro idiomanan. Den lituano hopi palabra a wòrdu adoptá for di lenganan slaviko hopi tempu pasá, sinembargo na 1920, filólogo lituano Jonas Jablonskis i otronan a remplasá nan ku palabranan nativo lituano.
Aruba Conservation Foundation

**Aruba Conservation Foundation** (ACF, te 2024 conoci como *Fundacion Parke Nacional Aruba*) ta un organisacion Arubano di maneho independiente riba tereno di conservacion y naturalesa. E ta maneha Parke Nacional Arikok, diesseis otro area rond Aruba y Parke Marino Aruba, loke ta representa casi 25% di e area terestre di e isla y 0.2% di su awanan teritorial. 

## Historia
Dia 26 di september 2003 a funda Fundacion Parke Nacional Arikok, cu despues a cambia nomber pa Fundacion Parke Nacional Aruba (FPNA). For di su inicio e organisacion tabata encarga cu e tarea pa maneha Parke Nacional Arikok. 

Na aña 2017 a expande su rol y responsabilidadnan ora el a wordo apunta oficialmente pa maneha adicionalmente varios area protegi rond di Aruba. Nan ta:
* 2019 - Parke Marino Aruba, cu ta consisti di cuater area di naturalesa marino protegi (e asina yama "marine protected areas", MPA)
* 2020 - 11 area terestre, incluyendo areanan manera Duinen Sasarawichi, Saliña Malmok, Rooi Lamunchi y Costa Sero Colorado.
* 2024 - Spaans Lagoen (RAMSAR site #198)

Ta introduci riba 22 april 2024 un cambio di nomber pa Aruba Conservation Foundation pa asina miho refleha e meta y actividadnan di e organisacion. 

## Actividad
Conforme su meta su actividadnan ta dirigi riba conserva Aruba su herencia natural y cultural.

E actividadnan di conservacion ta pone enfasis riba sostenibilidad, biodiversidad, mehoracion di e sistema ecologico y iniciativanan di restauracion. ACF ta pone naturalesa na prome luga pa preveni degradacion di naturalesa of menasanan manera polucion, polucion di desperdicio, polucion di luz, polucion di zonido, rozamento di tereno i cambio di clima. Esaki ta encera cu e papel cu recreacion y turismo ta hunga riba e isla ta uno di un importancia subordina. 

Adicionalmente, e fundacion ta un participante activo den esfuersonan di conservacion cu ta inclui colaboracion cu varios NGO local y internacional pa programanan manera conservacion di e shoco (*Athene cunicularia arubensis*), restauracion di mangel y coral, reintroduccion di e lora (*Amazona barbadensis*) cu ta un especie endemico y extinto na Aruba, maneho di especienan invasivo, y educacion den comunidad di Aruba, specialmente pa muchanan di scol..

ACF ta actualmente finalisando un documento cu mester yama “Conservation Framework”, den cual ta ser fiha e prioridadnan di conservacion di naturalesa.

Presidente di ACF ta Norman Kuiperi y director general ta Tyson Lopez.
Sprockel

**Sprockel** por referi na:

## Hende

*Civard Sprockel, eks-futbolista di Kòrsou
*Gerald Sprockel (1919-1999), promé minister di Antias Hulandes
*John Horris Sprockel (1892-1970), politiko antiano i e promé presidente di parlamento antiano
*Tirso Sprockel (1916-2007), lingwista di Kòrsou i luchadó di resistensia na Hulanda
Prudnik

**Prudnik** (aleman: *Neustadt in Oberschlesien*) ta un lugá den e parti sùitost di Polonia, serka di e frontera ku Czechia. E tin un superfisie di 20,50 km² i un poblashon di 21.170 habitante (2018).
Sanger

**Sanger** ta un tehido likido cu ta core den e sistema di circulacion paden di un curpa. E ta hunga un rol crucial den transporte di oxigeno, nutriente, anticurpa, y hormoon. 

Sanger ta consisti di celnan di sanger cora, celnan di sanger blanco, y plachi di sanger flotando den plasma di sanger. E celnan ta forma 45% y e parti likido, cual ta e plasma ta forma 55% di e sanger. Un adulto tin un averahe di 5 liter di volumen di sanger, pero e volumen por varia a base di peso, haltura, y sexo.
Jovenel Moïse

**Jovenel Moïse** (☆ 26 di yüni 1968 na Trou du Nord, Haiti - † 7 di yüli 2021 na Petionville, Haiti) tabata un empresario i polítiko haitiano, ku tabata e di 43 presidente di Haiti for di 2017 te na su morto na 2021. 

Moïse tabata presidente di Haiti for di febrüari 2017, despues ku el a gana e elekshon nashonal na novèmber 2016. Na yüni di aña 2019 a tene manifestashonnan di protesta den henter Haiti kontra e korupshon bou di e gobièrnu di Moïse. Miles di hende a sali riba kaya i durante un desorden a mata dos manifestante. A pidi pa Moïse pa retira. E obisponan katóliko romano di e pais a apoya e manifestantenan. Den un karta nan a skirbi ku e korupshon den e pais a bira "un engaño organisá". Nan a pidi gobièrnu pa skucha pueblo.

## Asesinato
Den e anochi di 6 pa 7 di yüli 2021, Moïse a wòrdu asesiná ora tiradónan no identifiká a drenta su kas. Su kasá a keda interná den hospital ku heridanan. Na 2023, empresario haitiano-chileno Rodolphe Jaar a ser kondená na bida na Merka pa su papel den morto di Moïse. Jaar a yuda mersenarionan kolombiano ku arma pa e asesinato.
Port Louis

**Port Louis** (franses: Port-Louis) ta kapital di Mauritius. E ta ubiká prinsipalmente den e distrito metropolitano di Port Louis, ounke un parti chikitu ta den e distrito di Black River. Port Louis ta e sentro finansiero i polítiko di e pais, i e siudat mas poblá. E siudat ta ser atministrá pa e Konseho Munisipal di Port Louis. Segun e senso di 2018 ku a wòrdu kondusí pa "Statistics Mauritius", e poblashon tabata konta 147,066 hende.

Port Louis a wòrdu fundá pa Fransia na 1735 i a haña e nòmber di rei Louis XV di Fransia.


Flag of Port Louis, Mauritius.svg|Bandera di Port Louis.
Coat of arms of Port Louis, Mauritius.svg|Eskudo di Port Louis.
Mauritius

**Mauritius**, ofisialmente **Repúblika di Mauritius**, ta un pais insular den Oséano indio, mas o ménos 2000 kilometer for di kosta sùitost di Ost Afrika, ost di Madagascar. E ta konsistí di e isla prinsipal (tambe yamá Mauritius), Rodrigues, Agaléga i St. Brandon. E islanan di Mauritius i Rodrigues, huntu ku e isla di Réunion (un departamento ultramar di Fransia), ta forma parti di e islanan Mascarena. E isla di Mauritius, kaminda e poblashon ta konsentrá, ta sede di e kapital i e siudat mas grandi, Port Louis. E pais ta konta ku 2,040 kilometer kuadrá i tin un zona ekonómiko ekskluívo ku ta kubri 2,300,000 kilometer kuadrá (670,000 mia nautiko kuadrá).


Flag of Mauritius.svg|Bandera di Mauritius.
Coat of arms of Mauritius (Original version).svg|Eskudo di Mauritius.
Cesáreo Jean Louis

**Adriano Cesáreo Jean Louis** (☆ 1951 na Kòrsou) ta un koreógrafo i bailarin di Kòrsou.

## Biografia
Cesáreo Jean Louis ta yu di un mama di Kòrsou i un tata di Haiti. Influensiá pa karnaval el a formá un grupo di baile ku ocho aña. For di 13 aña di edat el a bai un skol di balèt. Na 1970 el a bai Hulanda pa studia na Brabants Conservatorium na Tilburg. Despues di bolbe Kòrsou el a traha dies aña pa Departamento di Kultura. 

El a yega di koreografiá entre otro "Het Folkloristisch Danstheater", un grupo di baile hulandes spesialisá den bailenan étniko.

Na 2019 el a risibí e prestigioso premio di kultura di Kòrsou, Premio Cola Debrot, despues di wòrdu nominá pa Konseho Kultural Kòrsou.
Dinah Veeris

**Lidwina Marciana (Dinah) Veeris** (☆ 20 di aprel 1939 na Otrobanda - † 4 di sèptèmber 2024 na Kòrsou) tabata un eksperto di yerba na Kòrsou. El a funda na 1991 e hòfi di yerba *Dinah's Botanic and Historic Garden Den Paradera*, ku ta situá na banda di Lanthùis Klein Sint Joris den e parti ost di Kòrsou.

## Bida i labor
Lidwina Veeris a nasé 20 di aprel 1939 den Zaantjessteeg na Otrobanda i a lanta ku e hòfi di yerba di su mama. Komo mucha e tabata ke bira yùfrou di skol. E tabata gusta deklamá. Despues di a optené su sertifikado di dosente na Hulanda, el a traha na Sint Maarten i despues na Hulanda. Banda di su trabou den enseñansa, el a profondisá su mes den e poder kurativo di yerba i matanan. Na 1986 el a studia na California School of Herbal Studies na Merka. Tambe el a sigui tayer i konferensianan na Cuba, Indonesia, Hulanda y Venezuela.

Ora el a bolbe Kòrsou, el a bai entrevistá hende di edat na Kòrsou i Aruba pa akumulá konosementu antiguo tokante uso di yerbanan. Na 1987, despues di sinku aña di trabou, esaki a resultá den un buki tokante yerba medisinal. Despues di esaki, hopi hende a pidié pa duna charla. Na 1990 el a retirá for di Schooladviesdienst (SAD) kaminda el a traha komo guia pedagógiko i pa evitá ku e konosementu di e yerba medisinal lo a bai pèrdí el a kuminsá ku Den Paradera. E ta duna charla, ekskurshon, seminario i konseho tokante e uso di yerbanan i den e tienda na e hòfi di yerbanan e ta bendé krema i yerba.

## Influenser
Danki na e argumentonan ku Dinah Veeris a presentá na Inspekshon Kuido di Salú, CBD-olio (*Cannabidiol*) ta legalmente disponibel na Kòrsou desde 2017.

Durante e krísis di corona na Kòrsou, Dinah Veeris tabata un di e promé personanan ku a wòrdu bakuná kontra COVID-19, pasobra e ta wòrdu mirá komo influenser. E outoridatnan di Kòrsou tabata preokupá pasobra 42 porshento di e habitantenan di Kòrsou no tabata ke pa nan bakuná nan mes.

## Bibliografia
* 1987 - *Remedi i kustumber di nos bieunan*
* 1999 - *Green Remedies and Golden Customs of Our Ancestors: The Introduction of more than a hundred herbal plants from the islands of Aruba, Bonaire and Curaçao*, Triangel publicaties, ISBN 9789076516028.
* 2006 - *Afrikaantje en 99 andere kruiden*, De Driehoek, ISBN 978-9060307175.
* 2010 - *Van amandel tot Zjozjoli*, De Driehoek, ISBN 9789060307144.

## Distinshon
* 2000 -  Tula Award pa su dedikashon na i preservashon di e kultura afrikano
* 2000 -  Premio Cola Debrot pa su kontribushon na kultura di Kòrsou
* 2004 - Exa Award pa su kontribushon spesial i su vishon pa ku turismo
* 2022 -  Krus di Mérito
Minusculo

**Minusculo** ta un terminologia den paleografia pa tipo di letter cu por wordo skirbi 'meymey di cuater liña', esta, cu minusculonan ta varia entro otro den largura.

Sierto minusculo tin un "rabo", *staartletter* den Hulandes (por ehempel: g, p, q) y otro cu un "bara" punta ariba, *stokletter* den Hulandes (por ehempel: b, d, k). Meymey di e dos tipo di letternan aki, tin e minusculo sin bara (por ehempel: e, o, u).

E etimologia di minusculo a desaroya for di e palabra Latin, *minusculus*, cual ta nifica "un poko chikito". Den uso diario of boca di pueblo, minusculo, ta yama letter chikito.
Willy Juliana

**Willy Juliana** ta un arkitekto di Kòrsou.

Juliana a gradua komo arkitekto na 1990 na Universidat Tékniko Delft na Hulanda i ta aktualmente director di Stichting Onderhoud Scholen na Kòrsou. E ta konosí pa su lucha i aktivismo pa un arkitektura responsabel na Kòrsou. En konekshon ku esaki e ta presidente di Architectenstichting Team Cactus, organisashon ku entre otro a sostené e akshon di firma na 1993 pa mantené e edifisio di Cinelandia. Na 1993 el a skirbi den Amigoe un karta di kandela tokante e estado miserable, den su bista, di e arkitektura na e isla.

Juliana a risibí na 2010 e premio Cola Debrot, e premio di kultura mas importante na Kòrsou ku ta wòrdu entregá un biaha kada shete aña pa méritonan spesial riba tereno di arkitektura na e isla.